LV Eiropas Savienības Oficiālais Vēstnesis C 318/8

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 318/08

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

“PECORINO SARDO”

EK Nr.: IT-PDO-0217-01127-04.07.2013

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi

—  Produkta nosaukums — ☒ Produkta apraksts —  Ģeogrāfiskais apgabals —  Izcelsmes apliecinājums —  Ražošanas metode —  Saikne — ☒ Marķējums —  Valsts prasības — ☒ Cita (norādīt sīkāk)

2. Grozījuma veids

— ☒ Grozījumi vienotajā dokumentā vai kopsavilkuma lapā —  Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i)

Produkta apraksts

Noteikti nogatavināta un rīvēta “Pecorino Sardo” siera tehniskie un tehnoloģiskie parametri. Turklāt norādīts, ka nogatavināta un rīvēta “Pecorino Sardo” iepakošana jāveic nekavējoties.

Šāds grozījums ir kļuvis nepieciešams, lai garantētu produkta kvalitāti un izsekojamību, jo patlaban spēkā esošajā specifikācijā frāze “Nogatavinātu “Pecorino Sardo” var izmantot kā galda sieru un rīvēšanai” ir pārāk vispārīga.

Marķējums

Noteikta kārtība, kādā šā ACVN atšķirības zīmes saistāmas ar privātiem zīmoliem.

Šā grozījuma pamatā ir prasība labāk reglamentēt šā cilmes vietas nosaukuma saistīšanu ar privātiem zīmoliem, ievērojot vietējo, juridisko un pastāvīgo praksi.

Turklāt ieviesti daži šā siera sagriešanas veidi, piemēram, vainaglapās, skaidās, kubiņos, šķēlītēs u. c. Šis grozījuma pieteikums ir saistīts, no vienas puses, ar tehnisko zināšanu pilnveidi un, no otras puses, ar prasību apmierināt jaunas neatliekamas galapatērētāja prasības, kas arvien vairāk attīstās pašapkalpošanās (libero servizio) un “patēriņam gatavā” (take away) virzienā. Tāpēc patlaban ļoti izplatītais tādu produktu piedāvājums, kuri spēj apmierināt šo jauno tirgus prasību, ir būtisks, lai turpinātu izaugsmi un saglabātu konkurētspēju.

Cita

Specifikācijas saturs ir pārstrukturēts un iedalīts pantos tā, lai tā būtu vieglāk lasāma.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

“PECORINO SARDO”

EK Nr.: IT-PDO-0217-01127-04.07.2013

AĢIN ( ) ACVN ( X )

1. Apraksts

“Pecorino Sardo”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Produkta apraksts, uz kuru attiecas nosaukums (1)

Ar ACVN “Pecorino Sardo” apzīmē pusvārītas masas sieru, ko ražo vienīgi no aitas pilnpiena, kas var būt termiski apstrādāts vai pasterizēts; sieram ir divi veidi: “dolce” (saldenais) ar īsu nogatavināšanas laiku (20–60 dienas) un “maturo” (nogatavinātais) ar nogatavināšanas laiku, kas nav īsāks par diviem mēnešiem; sieram ir cilindriska forma ar plakanām pusēm un taisnu vai gandrīz taisnu malu. Ar ACVN “Pecorino Sardo” apzīmētajam saldenajam sieram ir šādi parametri:

— svars: 1–2,3 kg,

— augstums: 8–10 cm,

— pušu diametrs: 15–18 cm,

— miza: gluda, mīksta, plāna, baltā vai noturīgā dzeltenā krāsā,

— siera masa: balta, mīksta un elastīga, blīva un ar retu un sīku acojumu,

— garša: saldena un aromātiska vai nedaudz ieskābena,

— tauku saturs sausnā: vismaz 40 %.

Lielākas vai mazākas atšķirības siera rituļu izmēru un svara ziņā atkarīgas no ražošanas tehniskajiem apstākļiem un nogatavināšanas ilguma.

Ar ACVN “Pecorino Sardo” apzīmētajam nogatavinātajam sieram ir šādi parametri:

— svars: 1,7–4 kg,

— augstums: 10–13 cm,

— pušu diametrs: 15–22 cm,

— miza: gluda, saturīga, noturīgā salmu krāsā (jaunam sieram) vai brūnā krāsā (vairāk nogatavinātam sieram),

— siera masa: jaunam sieram – balta, noturīga un elastīga, vairāk nogatavinātam sieram – cieta vai reizumis nedaudz graudaina, bet, nogatavināšanai paildzinoties, kļūst salmu krāsā, blīva vai ar retu acojumu,

— garša: patīkami sīva,

— tauku saturs sausnā: vismaz 35 %.

Lielākas vai mazākas atšķirības siera rituļu izmēru un svara ziņā atkarīgas no ražošanas tehniskajiem apstākļiem un nogatavināšanas ilguma.

Aizsargātā cilmes vietas nosaukuma “Pecorino Sardo” piemērošanas joma ir paplašināta, attiecinot to arī uz rīvētu sieru, kas iegūts no tāda nogatavināta “Pecorino Sardo” siera, kuru ir tiesības apzīmēt ar šo cilmes vietas nosaukumu un kurš ir sertificēts kā tam atbilstīgs. Tātad nosaukuma “Pecorino Sardo” piemērošanas jomas paplašināšana attiecas uz rīvētu sieru, kam piemīt šādi tehniskie un tehnoloģiskie parametri.

1. Tauku saturs sausnā: vismaz 35 %.

2. Nogatavināšanas ilgums ražošanas apgabalā: vismaz 4 mēneši.

3. Mitruma saturs: ne vairāk kā 42 %.

4. Piedevas: saskaņā ar tiesību aktiem.

5. Organoleptiskās īpašības: atbilst produkta standartā noteiktajām prasībām.

6. Mizas biezums: aptuveni 6 mm.

7. Mizas īpatsvars: ne vairāk kā 18 %.

Ja miza ir preventīvi apstrādāta ar specifikācijā paredzētajiem virsas apstrādes paņēmieniem, tā ir pienācīgi jānotīra un jānokasa tā, lai noņemtu lietoto apstrādes līdzekļu paliekas.

3.3. Izejvielas (tikai pārstrādātiem produktiem)

“Pecorino Sardo” iegūst vienīgi no Sardīnijas reģionā audzētu aitu pilnpiena, kuru drīkst termiski apstrādāt vai pasterizēt.

3.4. Dzīvnieku barība (tikai dzīvnieku izcelsmes produktiem)

Aitu ēdināšanas pamatā ir galvenokārt dabisko ganību, pļavu un zālāju izmantošana, papildus izēdinot tām lopbarību un barības koncentrātus.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Visam ražošanas procesam (dzīvnieku audzēšana un piena iegūšana, piena sarecināšana, recekļa apstrāde, formas veidošana, sūkalu notecināšana, siera sālīšana un nogatavināšana) jānotiek 4. punktā norādītajā apgabalā.

3.6. Īpaši noteikumi griešanai, rīvēšanai, iepakošanai u. c.

—

3.7. Īpaši noteikumi marķēšanai

Lai nodrošinātu izsekojamību un kontroli, izvedot produktu no ražošanas apgabala, ražotājuzņēmums apzīmogo ACVN “Pecorino Sardo” siera rituļus ar logotipu, izmantojot neizdzēšamas pārtikas tintes zīmogu.

Cilmes vietas nosaukuma identifikācijas zīmogs, ko lieto, izvedot siera rituļus no noliktavas

Pēc izvešanas no noliktavas, ņemot vērā produkta īpašības un ievērojot dažādos produkta gatavošanas posmus, šis identifikācijas zīmogs var nebūt vairs redzams. Tādā gadījumā izsekojamību nodrošina ar etiķeti.

Ar ACVN “Pecorino Sardo” apzīmēto sieru piedāvājot tirdzniecībā, visus tā rituļus identificē ar etiķetes ārējo riņķi.

“Pecorino Sardo” rituļu identifikāciju papildina ar uzlīmētu marķējumu. Līdztekus marķējumam atveido norādi “dolce” (saldens) vai “maturo” (nogatavināts) atkarā no produkta veida; etiķetē norāda arī atsauces uz normatīvajiem aktiem par šā nosaukuma reģistrāciju, kā arī burtu un ciparu kodu, ar kuru viennozīmīgi identificē attiecīgo rituli.

Uz etiķetēm un iepakojumiem, ko izmanto produkta laišanai tirdzniecībā vai piedāvāšanai patērētājam, līdztekus aizsargātajam cilmes vietas nosaukumam atļauts norādīt arī juridiskās adreses un privātus zīmolus, kā pieņemts vietējā, juridiskā un pastāvīgā praksē, ja vien šīm norādēm nav slavinošs vai patērētāju maldinošs raksturs. Ir aizliegts pievienot jebkādu papildu apzīmējumu, kas nav skaidri paredzēts produkta specifikācijā.

Ar ACVN “Pecorino Sardo” apzīmēto sieru, kas saskaņā ar obligātajām prasībām ir ticis nogatavināts ražošanas apgabalā, drīkst sagatavot iesaiņošanai šādi: iepako vai nu veselus tā rituļus un to porcijas, vai arī sieru iepako sagrieztu kubiņos, šķēlītēs, skaidiņās, vainaglapiņu vai tamlīdzīgā veidā, kā arī rīvētu. Uz iepriekš minēto siera noformējumu iepakojumiem identifikācijas kodu norāda identifikācijas zīmoga iekšpusē, iespiestu uz tādas etiķetes ārējā riņķa, kurā līdztekus zīmolam atveidotas norādes “dolce” (saldens) vai “maturo” (nogatavināts) atkarā no produkta veida un norādītas atsauces uz normatīvajiem aktiem par šā nosaukuma reģistrāciju. Uz visiem pārējiem šā siera iepakojuma veidiem šo kodu norāda saskaņā ar precīzi noteiktu kārtību. Atļauts iepriekšēji iepakot safasētu produktu, ja vien šo iepakojumu sagatavo pārdošanas punktā atbalstītai un tūlītējai pārdošanai.

4. Precīza ģeogrāfiskā apgabala definīcija

Piena iegūšanas un ar ACVN “Pecorino Sardo” apzīmētā siera ražošanas un nogatavināšanas apgabalā ietilpst visa Sardīnijas autonomā reģiona teritorija.

5. Saikne ar ģeogrāfisko apgabalu

5.1. Ģeogrāfiskā apgabala specifika

Sardīnija ir otrā lielākā Vidusjūras sala platības un iedzīvotāju skaita ziņā; tā ir arī kā neliels “kontinents” tai raksturīgās dabas vides un cilvēkfaktoru atšķirīguma ziņā.

Salas specifiku veido:

1. īpaši vides un klimatiskie apstākļi;

2. ļoti senas un dziļi iesakņojušās ganību lauksaimniecības tradīcijas.

Attiecībā uz 1. punktu ievērību pelna tas, ka daudzi dabas vides aspekti, kas Apenīnu pussalas apgabalos jau izzuduši, Sardīnijā ir saglabājušies: neskarti krasti, kalni, meži, reti dzīvnieki un endēmiski augi. Tipiskais Vidusjūras klimats ziemā ir maigs, bet vasarā karsts: nokrišņi ir biežāka parādība salas ziemeļos un rietumu nogāzēs, un gadā kopumā ir 200 līdz 230 saulainu dienu bez mākoņiem. Turklāt klimatu stipri ietekmē jūras straumes un spēcīgie vēji, kas regulāri pūš virs salas jebkurā gadalaikā. Aptuveni 18 % teritorijas klāj meži; tie izceļas galvenokārt ar akmeņozoliem un pūkainajiem ozoliem. Piekrastes apgabalos un centrālās daļas – austrumpusē aug lielākoties kadiķi un savvaļas olīvkoki. Visā salas teritorijā plašas platības ir apaugušas ar mastikas, klinšrožu un lielaugļu zemeņkoka krūmājiem; tur aug arī daudzas citas Sardīnijas salai tipisku savvaļas ziedaugu sugas.

Attiecībā uz 2. punktu jāatgādina, ka kopš Nurages kultūras laikiem aitkopība lielai daļai salas iedzīvotāju ir galvenais, ja ne vienīgais ienākumu avots, un ganību lauksaimniecības nozare kopā ar aitas piena pārstrādes un sierniecības nozari vēl šodien gan nodarbināto skaita, gan apgrozījuma ziņā ir vadošās jomas salas sociāli ekonomiskajā dzīvē.

5.2. Produkta specifika:

Produkta specifiku veido:

1. miza: gluda un mīksta, noturīgā salmu krāsā (jaunam sieram) vai brūnā krāsā (vairāk nogatavinātam sieram);

2. siera masa: jaunam sieram – balta, noturīga un elastīga, nogatavinātam sieram – cieta vai reizumis nedaudz graudaina, bet, nogatavināšanai paildzinoties, kļūst salmu krāsā, blīva vai ar retu acojumu;

3. garša: jaunam sieram – saldena un aromātiska, vairāk nogatavinātam sieram – patīkami sīva.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Ar ACVN “Pecorino Sardo” apzīmētā siera sevišķās īpašības, kas aprakstītas 5.2. punktā, katrā ziņā nosaka izcelsmes apgabalam raksturīgo dabas faktoru un cilvēkfaktoru apvienojums.

Attiecībā uz dabas faktoriem ir skaidrs, ka 5.1. punktā aprakstītie īpašie vides un klimatiskie apstākļi nodrošina to, ka “Pecorino Sardo” izcelsmes apgabals ir īpaši piemērots ganību lopkopībai un ka dabiskās pļavas, kas apaugušas ar daudz un dažādu sugu krūmājiem, ir svarīgs barības avots Sardīnijā audzētajām aitām, piešķirot “Pecorino Sardo” ražošanai izmantojamajam pienam sevišķas kvalitātes īpašības.

Attiecībā uz cilvēkfaktoriem jāuzsver galvenokārt to siernieku lielā un neapstrīdamā prasme, kuri darbojas aitkopības produktu pārstrādes nozarē un no senču tradīcijas pārmantoto zinātību lieliski prot apvienot ar mūsdienīgām zināšanām un tehnoloģiju, tādējādi ar panākumiem ražojot “Pecorino Sardo” sieru vislabākajām organoleptiskajām un sensoriskajām īpašībām.

Atsauce uz specifikācijas publikāciju

(Regulas (EK) Nr. 510/2006 (4) 5. panta 7. punkts)

Valdība ir uzsākusi valsts iebildumu procedūru, ar ACVN “Pecorino Sardo” apzīmētā produkta specifikācijas grozījumu pieteikumu 2013. gada 15. aprīlī publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 88. numurā.

Ražošanas specifikācijas konsolidētā redakcija ir pieejama internetā šādā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai tieši atverot Lauksaimniecības un mežsaimniecības ministrijas tīmekļa vietnes mājas lapu (http://www.politicheagricole.it) un pēc tam noklikšķinot uz “Qualità e sicurezza” (ekrāna augšdaļas labajā pusē) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.

(4) Skat. 3. atsauci.